CELEX: 32021D1274
Language: et
Date: 2021-07-27 00:00:00
Title: Euroopa Keskpanga otsus (EL) 2021/1274, 27. juuli 2021, tootja atesteerimisega seotud teatavate otsuste tegemise pädevuse ja atesteeritud tootjate atesteerimismenetlusega seotud teatava pädevuse edasi delegeerimise ning otsuse (EL) 2016/1975 kehtetuks tunnistamise kohta (EKP/2021/32)

2.8.2021   
               
               
                  ET
               
               
                  Euroopa Liidu Teataja
               
               
                  L 278/1
               
            
         EUROOPA KESKPANGA OTSUS (EL) 2021/1274,
         27. juuli 2021,
         tootja atesteerimisega seotud teatavate otsuste tegemise pädevuse ja atesteeritud tootjate atesteerimismenetlusega seotud teatava pädevuse edasi delegeerimise ning otsuse (EL) 2016/1975 kehtetuks tunnistamise kohta (EKP/2021/32)
         EUROOPA KESKPANGA JUHATUS,
         võttes arvesse Euroopa Liidu toimimise lepingut, eelkõige selle artikli 128 lõiget 1,
         võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artiklit 16,
         võttes arvesse Euroopa Keskpanga otsust (EL) 2020/637, 27. aprill 2020, euro pangatähtede turvaelementide ja tootmismaterjalide tootjate suhtes kohaldatava atesteerimise menetluse kohta (EKP/2020/24), (1) eelkõige selle artikli 20 lõikeid 2 ja 3,
         ning arvestades järgmist:
         
                     (1)
                  
                  
                     Otsuse (EL) 2020/637 (EKP/2020/24) artikli 20 lõike 1 kohaselt on juhatus pädev tegema kõiki otsuseid, mis on seotud tootja atesteerimisega vastavalt nimetatud otsuse artikli 6 lõigetele 1, 3 ja 7, artiklitele 7 ja 10, artikli 14 lõigetele 1 ja 4 ning artiklitele 16 kuni 19. Otsuse (EL) 2020/637 (EKP/2020/24) artikli 20 lõike 2 kohaselt võib juhatus ühele oma liikmele edasi delegeerida pädevuse teha konkreetseid otsuseid, mis on seotud tootja atesteerimisega. Lisaks võib juhatus otsuse (EL) 2020/637 (EKP/2020/24) artikli 20 lõike 3 kohaselt selle pädevuse ka edasi delegeerida Euroopa Keskpanga (EKP) tegevustasandile.
                  
               
                     (2)
                  
                  
                     Atesteerimismenetluse sujuvuse tagamiseks peaks kõikide otsuse (EL) 2020/637 (EKP/2020/24) artikli 6 lõigete 1, 3 ja 7 ning artikli 7 kohaselt tootja atesteerimisega seotud otsuste tegemise pädevuse edasi delegeerima juhatuse liikmele, kellele annab aru pangatähtede direktoraadi juht. Lisaks tuleks ühtlustada atesteeritud tootjate tegevusega seotud menetlusi, mis vajavad otsuse (EL) 2020/637 (EKP/2020/24) artikli 10 lõike 1 kohaselt EKP eelnevat kirjalikku nõusolekut, delegeerides asjaomase eelneva kirjaliku nõusoleku andmise pädevuse edasi pangatähtede direktoraadi tegevustasandile.
                  
               
                     (3)
                  
                  
                     Atesteeritud tootjate kontrollimise käigus tuvastatud oluliste rikkumiste korral võib olla vaja euro pangatähtede turvaelementidega seotud tegevus koheselt seisata. EKP kiire reageerimise hõlbustamiseks tuleks otsused selliste seiskamiste kohta edasi delegeerida pangatähtede direktoraadi tegevustasandile.
                  
               
                     (4)
                  
                  
                     Euroopa Keskpanga otsuses (EL) 2016/1975 (EKP/2016/39) (2) viidatakse juhatusele antud pädevustele kooskõlas Euroopa Keskpanga otsuse EKP/2013/54 artikli 3 lõikega 2 (3). Otsus EKP/2013/54 tunnistati kehtetuks otsusega (EL) 2020/637 (EKP/2020/24). Selguse huvides tuleks kehtetuks tunnistada ka otsus (EL) 2016/1975 (EKP/2016/39).
                  
               
                     (5)
                  
                  
                     Juhatuse ühisvastutuse tagamiseks tuleks igast otsusest, mis võetakse vastu juhatuse liikme poolt, kellele pädevus edasi delegeeritakse, või pangatähtede direktoraadi tegevustasandil, igal aastal juhatusele aru anda,
                  
               ON VASTU VÕTNUD KÄESOLEVA OTSUSE:
         
            Artikkel 1
            Tootjate atesteerimise ja EKP eelneva kirjaliku nõusoleku andmise pädevuse edasi delegeerimine
            
               1.   Juhatus delegeerib edasi pädevuse võtta vastu kõiki otsuseid, mis on seotud tootja atesteerimisega otsuse (EL) 2020/637 (EKP/2020/24) artikli 6 lõigete 1, 3 ja 7 ning artikli 7 alusel, juhatuse liikmele, kellele annab aru pangatähtede direktoraadi juht.
            
            
               2.   Juhatus delegeerib edasi pädevuse anda EKP eelnev kirjalik nõusolek kooskõlas otsuse (EL) 2020/637 (EKP/2020/24) artikli 10 lõikele 1 juhtudel, kui atesteeritud tootja on täitnud kõik asjakohased atesteerimisnõuded vastavalt nimetatud otsuse artiklitele 3 ja 4 ning kõik asjakohased kohustused vastavalt nimetatud otsuse artiklile 9, pangatähtede direktoraadi juhile ja pangatähtede direktoraadi sularahahalduse osakonna juhatajale.
            
         
         
            Artikkel 2
            Euro pangatähtede turvaelementidega seotud tegevuse kohese seiskamisega seotud otsuste tegemise pädevuse edasi delegeerimine
            Juhatus delegeerib edasi pädevuse võtta vastu otsuseid, millega atesteeritud tootjalt nõutakse asjaomase euro pangatähtede turvaelementidega seotud tegevuse kohest seiskamist kooskõlas otsuse (EL) 2020/637 (EKP/2020/24) artikli 14 lõikega 1, pangatähtede direktoraadi kahele töötajale, kellel on õigus teostada kontrolle vastavalt nimetatud otsuse artiklile 11.
         
         
            Artikkel 3
            Aruandluskohustus
            
               1.   Juhatuse liige, kellele annab aru pangatähtede direktoraadi juht, esitab juhatusele aastaaruande artikli 1 lõike 1 kohaselt eelneval kalendriaastal tehtud otsuste kohta, välja arvatud juhul, kui otsuseid ei ole tehtud.
            
            
               2.   Pangatähtede direktoraadi juht esitab juhatusele aastaaruande artikli 1 lõike 2 ja artikli 2 kohaselt eelneval kalendriaastal tehtud otsuste kohta, välja arvatud juhul, kui otsuseid ei ole tehtud.
            
         
         
            Artikkel 4
            Kehtetuks tunnistamine
            Käesolevaga tunnistatakse otsus (EL) 2016/1975 (EKP/2016/39) kehtetuks.
         
         
            Artikkel 5
            Jõustumine
            Käesolev otsus jõustub päeval, mil sellest adressaatidele teatatakse.
         
         
            Artikkel 6
            Adressaadid
            Käesolev otsus on adresseeritud euro pangatähtede turvaelementide ja tootmismaterjalide tootjatele ja atesteeritud tootjatele.
         
         
            Frankfurt Maini ääres, 27. juuli 2021
            
               
                  EKP president
               
               Christine LAGARDE
            
         
         
            (1)  ELT L 149, 12.5.2020, lk 12.
         
            (2)  Euroopa Keskpanga otsus (EL) 2016/1975, 8. november 2016, eelatesteerimise pädevuse delegeerimise kohta (EKP/2016/39) (ELT L 304, 11.11.2016, lk 9).
         
            (3)  Euroopa Keskpanga otsus EKP/2013/54, 20. detsember 2013, euro pangatähtede turvaelementide ja tootmismaterjalide tootjate suhtes kohaldatava atesteerimise menetluse ning otsuse EKP/2008/3 muutmise kohta (ELT L 57, 27.2.2014, lk 29).